Worcester F 80 Distinctiones

104 Laborant tria genera hominum

Laborant tria genera hominum: penitentes, predicantes, presidentes penitentes. Penitentes quidem tripliciter. In corde per contricionem, Psal. [6:7]: *Laboravi in gemitu, per singulas*, etc. Hic enim est labor parturientis. Secundo in ore meo per confessionem, Psal. [24:18]: *Vide humilitatem meam et laborem meum*.Et iste est labor ancille mundantis domum. Tercio in opere per satisfactionem. Et huius est labor rustici arantis, Psal. [127:2]: *Labores manuum tuarum quia manducabis.*

¶ Item, predicantes laborant tripliciter: quia studendo sic quondam philosophi, Eccli. 51[:35]: *Modicum laboravi, et inveni mihi multam requiem*. Secundo in scribendo et compilando, Eccle. 2[:21]: *Cum alius laboret in sapientia, et doctrina, et sollicitudine, homini ocioso quesita dimitit*. Hic est labor artificum qui pro se et aliis laborant, Eccli. 24[:47]: *Videte*

/fol. 249va/

quia *non mihi soli laboravi, sed omnibus exquirentibus veritatem*. Tercio in docendo, Psal. [68:4]: *Laboravi clamans*. [2] Tim. vltimo [4:5]: *Tu vero vigila, in omnibus labora*. Hic est labor preconium, id est, Matt. 11[:28].

¶ Item, laborant presidentes tripliciter: quia prouidendo, predicando, protegendo. [2] Tim. 2[:3]: *Labora sicut bonus miles*.

¶ Item, legimus quosdam laborare ut insanos, quosdam ut stultos uel pueros, aliquos ut infirmos,[[1]](#footnote-1) aliquos ut contractos quorum nullus sicut *bonus miles Christi* laborant. Quidam ut insani quos agitat insania peccatorum ex mera malicia commissorum, de quibus Jer. 9[:5]: *Vt inique agerent laborauerunt*.

¶ Nulla quidem maior insania quam iniquitatis perpetracio voluntaria. Quis non diceret eum insanum qui laboraret ad rumpheam fabricandum quia occideretur, talis est omnis iniquus. Nam Eccli. 21[:4]: *Rhomphea bis acuta omnis iniquitas*. Et attende quod insanus tunc maxime delirat quando agere prudentissime arbitratur. Quia talis delirat et nescit patitur et non sentit, sed cum furia laxatur tunc intelligit quod decipiebatur. Exemplum de homine in nubilo[[2]](#footnote-2) existente[[3]](#footnote-3) et postmodum exeunte et retro respicit. Secundo, quidam laborant ut stulti uel pueri qui tantum laborant propter ocia seccanda, quantum discerti circa sua negocia procuranda. Sed in hoc est differentia, quia sensati saltem sero lucrum de labore reportant aut consolacionem, pueri non nisi fatigacionem sic omnis seculi conquestor, Eccle. 5[:14]: *Sicut egressus est nudus de utero matris sue, sic revertetur* illuc, *et nihil afferet de labore suo*. Quid ergo proderit ei immo. Non solum non prodest sed etiam grauat. Vnde subditur ibidem [Eccle. 5:16]: *Cunctis diebus vite sue comedit in tenebris, et in curis, et in erumpna*. Et certe magis laborat qui exorbitate quam qui recte ambulat, Eccle. 10[:15]: *Labor stultorum affliget eos, qui nesciunt in* orbem transire. Exemplum de pueris currentibus post papiliones.

¶ Tercio, laborant aliqui ut infirmi quos dissoluit concupiscentia voluptatum, sicut enim calor innaturalis generat in corpore morbum corporalem, sic motus concupiscibiles generant in anima morbum spirituale qui tanto est periculosior quanto cordi vicinior, de quo Psal. [106:12]: *Humiliatum in* labore *cor*

/Fol. 249vb/

*eorum;* et *infirmati sunt*. Et quare quia ille non *fuit* requisitus *qui* posset et iuuare. Figura ad hoc [4] Reg. 1[:2-7] de rege Ochozia qui misit ad Belsebub ut sanaretur. Cui mandant Dominus quod de lecto suo non surgeret.

¶ Quarto, laborant non nulli ut contracti quos enumerat pigricia seu torpor agendorum. Non quod plus laborat vnus contractus in vno miliari, quam vir agilis in .x. lengis, non quidem propter grauitatem uie sed propter grauedinem persone. Ita piger in medico actu plus laborat quam alius in magno labore, secundum illud Prou. 26[:15]: *Abscondit manum sub ascella sua, et* laborabit *si ad os* *converterit* *eam*.

¶ Nota hic quod piger facile potest os ad loquendum quia sapiencior sibi videtur septem viris loquentibus sententias. Sed laborat si conuerterit manum ad os, id est, si opere complit quod ore loquitur tali potest dici illud Psal. [93:20]: *Numquid adhæret tibi sedes iniquitatis, qui* *fingis laborem in præcepto*? Vere piger fingit laborem in precepto Dei vbi Christi dixit quod iugum suum est suaue et onus leue, [Matt. 11:30]. Et [1] Joan. 5[:3] dicitur *mandata ejus gravia non sunt*. Sed ipsa pigricia grauis est que grauat possesorem suum que si exercitetur leuis foret operacio. Nam *qui sperant in Domino mutabunt fortitudinem current et non laborabunt*, Isai. [40:31].

¶ Igitur laborandum est militi bono Christi quadriplex: in exercitacio actionis, in bello temptacionis, in studio contemplacionis, in officio prelacionis. Quo ad primum, sequenda est Martha, que laborabat circa frequens ministerium, Luc. 10[:38-42]. Ad quod hortatur apostolus, [2] Cor. 6[:4-5]: *In omnibus exhibeamus nosmetipsos sicut Dei ministros in* labore, etc. Nota quod libenter quis se exhiberet ad ferendum bonum ferculum si speraret se illud accepturum, sed secundum Psal. [127:2]: *Labores manuum tuarum manducabis.* Et non solum in puerti accipies bonam refeccionem, sed et in futuro. Ideo sequitur, *beatus es, et bene tibi erit*.

¶ Secundo, laborandum est in bello temptacionis pacienter sequendo prophetas de quibus,

/Fol. 250ra/

Jac. 5[:10]. *Exemplum accipite, fratres, mali exitus*, longanimitatis, *laboris, paciencie*, *prophetas qui locuti sunt in nomine Domini.*

¶ Et maxime recogitandum est exemplum principis prophetarum Christi, qui vt Heb. 12[:3]: *Sustinuit a peccatoribus contradictionem*, etc., atque in dextra Dei sedet secundum illud, Matt. 11[:28]: *Venite ad me omnes qui laboratis*.

¶ Tercio laborandum est in studio contemplacionis, Eccli. 6[:18-20]: *Fili, a iuventute tua* accipe *doctrinam,* etc., vsque *exiguum laborabis, et cito edes*, etc. Sed certe labor interioris laboris in accio pocius dicitur vacacio iocundacio propter annexam delectatem. Vnde Augustinus loquens de Martha et Maria ait laborabat illa vacabat ista, etc. vsque ibi Maria mira suauitate faciebatur que profecto maior est mentis quam ventris.

¶ Quarto laborandum est in officio prelationis. Et hoc diligenter exemplo Timothei cui scribit Paulus, [2] Tim. 4[:5]: *Tu vero vigila, in omnibus labora*, *opus fac,* et *ministerium imple,* quasi dicens, quod ore predicas, opere attestare. Nam sicut illi qui alligant humeris hominum onera importabilia, digito autem suo nolunt amouere ea. Multi enim dicunt quis ostendit nobis mala. Tu vero vigila in omnibus, labora vt dignus sis duplici honore, secundum illud Pauli, [1] Tim. 5[:17]: *Qui bene præsunt presbyteri, duplici honore digni* sunt, *maxime qui laborant in vero et doctrina.* De tali labore dicit Martinus, Domine, si adhuc populo tuo sum neccesarius, non recuso laborem.

¶ Item est triplex laudabilis et meritorius, Psal. [68:4]: *Laboraui clamans*. Alius vituperabilis et diabolicus, Jer. 9[:5]: *Vt inique agerent laborauerunt*. Alius indifferens et penosus, Job 5[:7]: *Homo nascitur ad laborem*.

¶ Item quid habent laborem in presenti et futuro similes igni[[4]](#footnote-4) qui semper est in motu et numquam dicit sufficit, quales sunt cupidi, Psal. [48:9]: *Laborabit[[5]](#footnote-5) in eternum*. Alii habent quietem in presenti et in futuro. Similes iunipero qui numquam est in motu, quales sunt contemplatiui, Luc. 10[:42]: *Maria optimam partem elegit*. Psal. [54:8]: *Ecce elongaui fugiens*. Aliqui habent quietem in

/fol. 250rb/

presenti et laborem in futuro similes litargico qui dormit vsque ad mortem, et tunc habent angustiam, quales sunt voluptuosi et superbi qui in labore hominum non sunt, Luc. 12[:19]: *Anima* mea*, multa bona habes* reposita *in annos plurimos, requiesce*. Job 21[:13]: *Ducunt in bonis dies suos*. Quarto aliqui habent laborem in presenti et quietem in futuro similes luminaribus celi, quales sunt boni actiui, predicatores et prelati de quibus Eccli. vltimo [51:35]: *Modicum,* dicunt, *laboraui*, etc.

1. infirmos ] *add*. ~~vt~~. [↑](#footnote-ref-1)
2. in nubilo ] Lambet, F 128 *om*. F 80. [↑](#footnote-ref-2)
3. existente ] F 128 *corr*. exeunte F 80, Lambeth. [↑](#footnote-ref-3)
4. igni ] Lambeth *corr*. agni F 80. [↑](#footnote-ref-4)
5. laborabit ] *corr.* laborauerunt. [↑](#footnote-ref-5)